


Årsmelding Kråkstad IL Fotballgruppa 2015
Innledning
Årsmeldingen formidler det viktigste av aktivitet i 2015 i fotballgruppa i Kråkstad. Både sportslig aktivitet og status på økonomi samt valg. Men vi starter med fotballgruppas verdidokument Fotball for alle i Kråkstad og Skotbu. 
Dokumentet ble vedtatt på årsmøtet i fotballgruppa i Kråkstad Idrettslag 6. mars 2013 Dokument er en ledetråd for fotballgruppas aktivitet.
Verdidokument for fotballgruppa i Kråkstad

Fotball for alle i Kråkstad og Skotbu

Kråkstad Idrettslag har som mål å spre idrettsglede for alle på Kråkstad og Skotbu. Fotballaktiviteten organiseres gjennom Fotballgruppa. Fotballgruppa har som ambisjon: 

· Å gi et tilbud til alle som ønsker å spille fotball og som har tilknytning til Kråkstad og Skotbu uansett alder og kjønn!

· At Kråkstad skal være en breddeklubb

· At Kråkstad skal gi et tilbud til barn og unge basert på Norges Fotballforbunds verdigrunnlag for barnefotballen. Dette innebærer

· Fotball for alle

· Trygghet pluss Mestring er lik Trivsel 

· Fair Play
· Hjelpe unge ivrige fotballspillere videre i karrieren når Kråkstad ikke lenger kan gi dem store nok utfordringer 

· Hjelpe unge fotballspillere som ikke har store ambisjoner til å finne andre klubber i nærområdet dersom Kråkstad ikke greier å opprettholde tilbudet til aldersgruppa

· Å gi et tilbud til voksne basert på humør, inkludering og fysisk aktivitet

· At våre trenere skal ha fått grunnleggende trenerkurs

· Fotballen i Kråkstad er basert på frivillighet og dugnad

Gode råd.
(spesielt til barnefotballen)


Alle spillere skal ha lik kamptid. Unntak hvis avtalt med foreldre.
Forsøk å 'holde på' så mange spillere som mulig så lenge som mulig. Begynn tidlig med å ta godt vare på de som trenger det mest.
Spiller bør prøve mange forskjellige plasser på banen. Viktig jo yngre man er.
Det er like viktig å lære og tape som å lære og vinne. 
Fokuser på de positive tingene. Alltid noe som er verdt å framheve, selv om tapssifrene har blitt store. 
Ikke ha “scoringsbonuser” til spillerne. Alle synes det er morsomt å score uansett og en bonus vil bare føre til mere egoisme og mindre lagspill. Prøv å få gjort om scoringsbonuser til bonus for seier eller bonus for gode pasninger/god innsats/god lagbygging.
Mål og seire er bonuser i seg selv, så det er viktigere å få vektlagt/premiert de andre tingene. 
Gå på kurs. Mange av våre trenere har liten trenererfaring fra før og kursene som kretsen tilbyr er veldig bra.
Bruk mange baller og finn øvelser som aktiviserer flest mulig. God teknikk kan man bare få med mange ballberøringer. Hør med andre trenere om øvelser som funker bra. 
Tren på å feire scoringer. Gode sosiale bånd kan bygges mellom spillerne ved dette enkle tiltaket. Og da blir det laget som har scoret. Ikke bare målscoreren.
Tren på å takle skuffelser. Like viktig som det forrige. 
Forsøk å få til samarbeid på tvers av årsklasser. Dette er viktig av mange grunner. Når vi kommer opp i årsklassene og spiller i 7'er og 11'er så er det vanskelig å få nok spillere i en årgang til å danne eget lag. Samarbeid på tvers av årsklasser er beste alternativet for å få til et lag. Spillere på samme lag knytter bånd også utenom fotballen. F.eks på skolen. Istedet for å 'toppe' et lag er det kanskje bedre at de som har lyst får prøve seg et alderstrinn høyere.
Få med mange foreldre i 'støtteapparatet' rundt laget. Kan være lurt å spørre foreldrene hva de har lyst/kan bidra med framfor å få dem inn i bestemte roller. Egen dommerkontakt, drikkeansvarlig, ansvarlig for å utpeke dagens spiller(Beste innsats, beste kommentar, beste pasning, beste tunell, beste medspiller), turansvarlig, CUP-ansvarlig, kakeansvarlig, heiaropansvarlig, webansvarlig. Det er bare fantasien som setter grenser.
Samarbeid med andre trenere. Delta på trenermøter og prøv å få til samarbeid med andre trenere.   

Mest for de litt 'eldre' yngre.
De aller beste spillerne, også i Kråkstad, går videre til klubber med høyere sportslig nivå/tilbud. Slik er det og vi kan ikke og skal ikke gjøre noe for å motarbeide det. Martin Andresen hadde ikke blitt landslagskaptein om han hadde spilt 7.div med Kråkstad. Men kanskje han heller ikke hadde blitt så god om han ikke hadde hatt sine barneår i Kråkstad :) !! 
Hjelp de beste over til lag som passer bedre for dem og ta vare på de nest beste slik at de også får et godt fotballtilbud(Dette er vanskelig...).
Forsøk bevisst å få de eldste spillerne til å ta på seg oppgaver for klubben. Dommere og trenere for yngre lag er svært gode aktiviteter. 

Sportslig aktivitet 2015
Fotballgruppa har i sesongen 2015 stilt med følgende lag i seriespill:

- Miniputter 7 – 5’er 
- Miniputter 8 – 5’er –
- Jenter 8 – 5 er
- Jenter 9/10 – 5 er
- Miniputter 9 – 5’er 
- Miniputter 10 – 7’er (Meldt opp i Miniputter 11)
- Miniputter 11 – 7’er

- Lillegutter 12 – 7’er 
- A-lag 11’er (7. divisjon)

- Old boys – 7’er

- Old Girls – 7er

Alle lag har deltatt i seriespill i Oslo Fotballkrets. I tilleg har vi hatt tilbud til 2009-årgangen på høsten, men disse har ikke spilt serie.
Totalt har vi hatt ca 140 spillere i seriespill og ca 160 medlemmer. Dette er omtrent samme antall som i 2014.
Jentefotball i utvikling i Kråkstad
Jentelagene i Kråkstad har fortsatt sin fine utvikling i 2015. Engasjerte trenere og veldig ivrige jenter har har sørget for fantastisk spill og mye fotballglede gjennom hele sesongen. J 09/10 har holdt et særlig høyt nivå og har fått mange gode tilbakemeldinger fra motstanderne. Se mer om jentefotballen under årsmelding fra lagene.
Cup er cup
Cup er gøy og deltakelse på cuper skaper lagfølelse og gir opplevelser. Styret ønsker å legge til rette for at lagene i Kråkstad kan delta i cuper. Alle barnelagene har derfor deltatt på flere cuper i 2015. Høydepunktet for alle lagene fra 7-12 år var nok deltakelse på todagersturneringen på Grue i august. Dette var fjerde året på rad hvor Kråkstad deltok med flere lag i denne turneringen. Ingenting er som å løpe rundt på campingen hele kvelden og spille kamper hele helgen!
Årsmelding fra lagene

Årsmelding fra hvert av lagene følger som vedlegg.

Annen aktivitet

Attentus cup og Høstcup
Fotballgruppa i Kråkstad begynner å få god erfaring med å arrangere innendørs cuper. I tillegg til viktige inntekter for fotballgruppa bidrar til å gi et godt tilbud for egne spillere.

I februar ble Attentus cup arrangert i Kråkstadhallen for fjerde gang. Cupen ble en stor suksess både sportslig og økonomisk. Styret ønsker å takke cupens hovedsponsor for viktige bidrag for å lage en attraktiv cup. Februar ser ut til å være en god måned for innendørs cup. Veldig god påmelding i de fleste klasser. Vi måtte faktisk takke nei til enkelte lag.
Høstcupen ble også vellykket, men det er litt mindre oppslutning om denne cupen.

I begge cuper ble gjort en stor dugnadsinnsats av foreldre og de eldste spillerne. 

Mange gode tilbakemeldinger fra deltakerne inspirerer til å arrangere flere cuper i årene framover.
Bane og treningsforhold
Morten Veiby har vært banemester i 2015. 

Med seg i banekomitéen har han hatt Roald Nesse og Tor Anders Østby. Ivar Bø har også bidratt med mye god hjelp til vanning av banen.
Takket være kjempeinnsats fra banekomiteen har det vært bra forhold på banen i 2015. Men generelt har gressbanen en relativt kort sesong og krever relativt mye innsats for å holde god standard. Trening og kamper på grusbanen framstår heller ikke som veldig attraktivt for dagens unge.   

Fotball er ikke definert som” hallidrett”, og er dermed ikke sikret treningstid i kommunens idrettshaller. Når det så heller ikke er gymsaler tilgjengelig verken på Kråkstad eller Skotbu, bidrar dette til at fotballgruppa sliter med å gi gode treningsmuligheter foran og etter sesong. Vintersesongen 2014/2015 har dette blitt ytterligere aktualisert ved at flere av våre lag ikke har treningstid i hallen i ukedagene.
Dette aktualiserer behovet for en kunstgressbane i Kråkstad. En komite nedsatt av idrettslaget har over lenger tid arbeidet med dette i april sa kommunestyret ja til prosjektet. Se omtale av kunstgressbaneprosjektet nedenfor.
Kiosk

Det har vært holdt åpen kiosk med dugnadsvakter på mange hjemmekamper. Dette er med på å skape en trivelig atmosfære på arrangementene og bidrar også positivt økonomisk. 
Kioskansvarlige har vært Silje Andersen, med bistand fra flere andre. Det har vært god innsats med å følge opp vaktene og å forbedre rutiner og retningslinjer.
Sportslig ansvarlig
Kristian Wilhelmsen takket ja til å ta rollen som sportslig ansvarlig i fotballgruppa. Kristian er en god ressurs for trenerne og også et viktig bindeledd mellom trenere og styret.
Kråkstad Multisportanlegg

En liten oppsummering av hva vi i kunstgressprosjektet har drevet med siste år. Etter årsmøtet i fjor hadde vi en hektisk periode med å overbevise politikerne at det var fornuftig å oppgradere idrettsplassen vår og 8.april 2015 vedtok kommunestyret enstemmig å bevilge totalt 4.5 millioner til finansiering av Kråkstad Multisportanlegg. Vi byttet forresten navn på prosjektet omtrent samtidig. Et multisportanlegg blir mye mer riktig i forhold til det vi skal lage, enn bare en kunstgressbane. 

Når pengene vi hadde bedt om var bevilget så jobbet vi utover året med å spesifisere anlegget vi skulle lage. Slik at spesifiseringene ble så gode at vi kunne be entreprenører om å lage anlegget. Siden kommunen skulle være hovedsponsor, måtte anbudet ut på Doffin. Doffin er et offentlig anbudsregister. Der fikk vi lagt anbudet ut i starten av desember 2015. Vi trodde vi hadde realistiske priser når vi ba kommunen om penger på våren 2015, og trodde at anbudene skulle ligge rundt det vi hadde bedt om. Men når vi fikk svarene på anbudet i januar 2016, så var ikke det tilfelle. Om det var en svekket norsk krone + prisstigning eller andre ting vet vi ikke helt, men tallene var mye større enn det vi hadde bedt kommunen om en snaut år tidligere. Nedtur. Vi måtte derfor gå en runde med de aktuelle entreprenørene å si som sant var, at vi ikke hadde så mye penger som de ville ha for å gjøre jobben. Dette gjorde at vi fikk prisen vesentlig mye lavere. Og så tok vi en runde med en anleggskonsulent i Fotballforbundet som hjalp oss med å få mest mulig for pengene. Og plutselig så var vi ikke lenger så langt unna det vi hadde fått bevilget av kommunestyre i 2015. Vi kunne også velge leverandør av anlegget. Det ble Leif Grimsrud AS. De var best både i kvalitet og på pris! Prisen ble totalt litt høyere enn vi hadde bedt om i fjor vår, totalt 5,5 mill som kommunen måtte bevilge(1 mill mer enn vi fikk i fjor vår), men av denne ekstra millionen så var det over 300.000 i ‘buffer’ så økningen kunne stort sett forklares med svekket kronekurs. 

Administrasjonen i kommunen er nå snart ferdig med å skrive saken som skal opp i formannskapet 2 mars og i kommunestyret for endelig beslutning 9.mars. Vi er veldig spente på dette kommunestyremøtet, men vi har en VELDIG god følelse! Med et JA der så skriver vi kontrakt og starter arbeidet i april! 

Hoveddelen av anlegget er kunstgressbanen. Samme type kunstgress som på Marienlyst i Drammen, så bedre kan det ikke bli. Rundt kunstgresset så har vi 2 løpebaner for friidrett med fast dekke. På langsiden nærmest klubbhuset vil vi ha 4 løpebaner. I den nordre halvsirkelen mellom kunstgresset og løpebanen får vi en liten 5’er bane med kunstgress. I den sørlige halvsirkelen får vi en tennisbane. Her vil vi også kunne sette opp høydestativ med matte. På vinteren vil vi islegge dette, slik at vi også får brukt anlegget på vinteren. Helt i nordvestre hjørne av anlegget, vil vi anlegge kulegrop. Og i forlengelsen av løpebanene på vestsida, i retning syd, vil vi anlegge en hoppegrop. Egner seg for både tresteg og lengde. Redskapskjulet som ligger ved Almvik i dag, vil rives og erstattes av et nytt garasjebygg, helt i det sørvestlige hjørne av anlegget. Her vil vi har friidrettsutstyret og vedlikeholdsredskaper. Rett foran klubbhuset vil vi fjerne asfalten som ligger der i dag, rette opp, og anlegge en basketbane som vil være åpen for alle. Og hele anlegget vil bli lyst opp av flomlys slik at det kan brukes på mørke kvelder. 

Konklusjonen er veldig enkel: Dette blir Follo’s fineste idrettsanlegg! Vi er både glade og stolte over å ha kommet så langt som vi har gjort og håper våre politikere er like velvillige i kommunestyret 9.mars som de var i fjor vår!

KGB-komiteen.

Drakter og utstyr
Styret mener det er viktig at en fortballklubb framstår helhetlig og med mest mulig like drakter på tvers av lag. Kråkstads drakter skal være røde skjorter med hvite tall, blå shorts og blå strømper. I 2015 har alle lagene spilt i samme drakter og med samme sponsorlogo. Takk til vår hovedsponsor Attentus. 

I 2015 var vi også så heldige å knytte til oss en draktsponsor til, nemlig Optimal Bygg/Optimal kjøling. 
Økonomi

Se for øvrig vedlagte regnskap for mer detaljert informasjon.

Styret

Styret har for sesongen 2015 bestått av følgende:

Harald Saxegaard – Leder 
Anders Borgen – Nestleder og materiallforvalter
Eva Bieltvedt- Kasserer

Tone Særvoll Kvammen – dugnadsansvarlig og medlemsansvarlig
Halvard Sørum – Medlem senioravdelingen
Anders Bjørnstad – Medlem junioravdelingen
Silje Andersen - Medlem junioravdelingen/ Kioskansvarlig

Trond Nilsen - Medlem junioravdelingen –FIKS-ansvarlig
Karianne Særvoll - Medlem senioravdelingen - sekretær
Linda Foster - Medlem senioravdelingen

Styret har i 2015 hatt 6 styremøter i tillegg til årsmøtet. I tillegg ble det arrangert trenermøte i november.
29. februar 2016
For Kråkstad IL - Fotballgruppa

Styret 

